Papersnake/gushiwen huggingface dataset:
山行积雨，归途始霁
韦应物（唐代）

揽辔穷登降，阴雨遘二旬。但见白云合，不睹岩中春。

急涧岂易揭，峻途良难遵。深林猿声冷，沮洳虎迹新。

始霁升阳景，山水阅清晨。杂花积如雾，百卉萋已陈。

鸣驺屡骧首，归路自忻忻。
盱眙军无梅，郡圃止有蜡梅两株二首
杨万里（宋代）

只道横枝春未回，又疑不肯犯寒开。
逢人问讯花消息，不识江梅只蜡梅。
送行上人归塔慧力空印和尚灵骨于西山
释慧空（宋代）

古佛大塔广，量廓虚空界。
凡圣位其中，如光无杂坏。
出生与入灭，一一得自在。
众生迷本心，当处自留碍。
良哉空印师，火后灵骨在。
凭谁密安置。有子如行辈。
山为碧玉环，水作青罗带。
巍巍镇巍巍，永下诸天拜。
月节折杨柳歌十三首 其十 十月歌
陈恭尹（清代）

天净北风高，鹰隼盘空中，意气真雄豪。折杨柳，镞取董泽蒲，一试穿杨手。
偈颂一百三十六首 其七十五
释惟一（宋代）

摩耶昔产一块铁，无可名之名悉达。拟铸金躯铸不成，无端铸成一大错。

错错，至今累我东土人，年年转洗转埃尘。
送任道爰同诸子幼刚归九江
魏禧（明代）

天下少知己，寒山多苦音。
欲将千古事，赠子十年心。
前路风霜满，故乡烟水深。
莫劳刘子骥，迟汝桃花林。
六十四方草堂堂前梅重阳日一花开
王邦畿（明代）

高枝独立迥无邻，先报琼华第一春。气骨定知名士品，须眉应类上仙人。

似窥玉盏酬佳节，疑笑金英狎隐沦。冰雪文章谁并美，草堂新咏见丰神。
赠百四十三老人汤云山和沈宗伯作
孙良贵（清代）

天上老人自有星，翩然披发下炎坰。楼头黄鹤何年返，骑向蓬壶访蔡经。
定风波（次韵）
京镗（宋代）

休卧元龙百尺楼。眼高照破古今愁。若不擎天为八柱，且学鸱夷，归泛五湖舟。

万里西南天一角，骑气乘风，也作等闲游。莫道玉关人老矣，壮志凌云，依旧不惊秋。
题三高祠
杨友夔（宋代）

长桥度已尽，有亭枕江湄。
常时闭共门，为问居者谁。
范蠡其明哲，功成学鸱珍。
烟波五湖上，风月一西施。
张翰轻绂冕，归及鲈鱼时。
生前一杯足，何以身后为。
鲁望棲甫里，有田常茂饥。
不应州县辟，郁此胸中奇。
并为吴越人，名与日月垂。
相去二千载，今乃同一祠。
壁间面如生，凛然人在兹。
我本江海客，於焉起遐思。
死者不可作，来者讵可期。
手持一钓竿，浩歌熟从之。
题张瘦铜同年梅花册
顾宗泰（清代）

去年梅花开，篮舆过西碛。今年梅花开，人在长安陌。

江南江北阻幽期，安得一枝寄远驿。瘦铜示我青厓图，使我逸兴飞五湖。

空濛香气满丘壑，此花此笔燕山无。人生何为滞京洛，故园风景殊不恶。

嫩寒天气疏雪晴，小桥修竹清溪鹤。独来花下撚须吟，飞飞玉蝶穿云深。

春风得意不可状，若有仙人招我空山岑。题君图卷与君约，有诗有酒须商榷。

铜坑铜井他日游，两人索笑梅花角。
三山对月，怀山寿
范梈（元代）

豫章千里月，渐解向天高。安得山儿慧？能知海客劳。

榕城咽韵鼓，竹馆净香醪。何日书帷下？清辉映凤毛。
禹庙行春
黄庚（元代）

大禹祠前柳色新，骈阗车马斗行春。
登临都道江山好，话到平成能几人。
蜀妇新寡从何纯中读左氏戏呈纯中
孙觌（宋代）

麟经束高阁，掩卷有三叹。朱弦久零落，鸾胶续其断。

英英左阿君，独唱音节缓。故是我辈人，吹箫得幽伴。

先生拥绛纱，弟子褰素幔。一挥斲鼻斤，便举齐眉案。
晓窗
何应龙（宋代）

桃花落尽李花残，女伴相期看牡丹。
二十四番花信后，晓窗犹带几分寒。
静安八咏录三 其二 讲经台
钱岳（元代）

潮打弯埼半欲摧，老禅称土筑高台。旃檀林下谈经坐，舍卫城中乞食回。

江月夜摇金篆冷，天风时散宝花来。惟馀石塔残阳里，长使登临过客哀。
梁天人哀挽代董宪副作
江源（明代）

独怜德耀配梁鸿，闻道闺门更肃雍。教子诗书成伟器，蔫蘋宗肃想遗容。

班衣谩渍当时泪，手线犹存旧日缝。凤诰重颁天宠在，龙光偏照陇山松。
初归偶到近村戏书
陆游（宋代）

雨过一村暗，风回百草香。
刺船过古埭，倚杖立新塘。
醉觉乾坤大，闲知日月长。
暮归诗满卷，虽老尚能狂。
绿萝山
潘曾莹（清代）

山行极幽邃，藤萝垂绝壁。一径夹松篁，苍翠纷相积。

濛濛万绿中，时露片云白。云又化为烟，缥缈成一碧。

石磴循萦纡，定有仙人宅。不觉逸兴飞，对此欲岸帻。
小宅
白居易（唐代）

小宅里闾接，疏篱鸡犬通。渠分南巷水，窗借北家风。

庾信园殊小，陶潜屋不丰。何劳问宽窄，宽窄在心中。
题王质烂柯图
徐渭（明代）

閒看数著烂樵柯，涧草山花一刹那。五百年来棋一局，仙家岁月也无多。
岁晚寄愚谷
释善珍（宋代）

病余顾影瘦崚嶒，阅岁无过白发增。
天与聪明减痴福，年侵衰老惜友朋。
寻梅废苑霜穿屦，听雁寒窗雪洒灯。
追忆旧游如昨日，想君夜梦到西陵。
庆似村一枝书屋看竹 其一
李棠（清代）

幽人抱劲节，读书不干禄。釜内虽无粮，园中却有竹。

不惜培护勤，博此一窗绿。不剪亦不锄，生意青郁郁。
归休亭
诸葛赓（宋代）

水国微茫境不凡，箨冠萝带芰荷衫。
云归洞口鹿常卧，叶落巢门鸟自衔。
采药道人过峭壁，汲泉童子下层岩。
名山书卷封题处，多少烟霞护玉函。
泊昭亭山下得亭字
梅尧臣（宋代）

雪中峰午午，潭上树亭亭。久作大梁客，贫留小阮醒。

滩愁江舸涩，祠信楚巫灵。日暮渡头立，山歌不可听。
奉和九日幸临渭亭登高应制得馀字
萧至忠（唐代）

望幸三秋暮，登高九日初。朱旗巡汉苑，翠帟俯秦墟。

宠极萸房遍，恩深菊酎馀。承欢何以答，万亿奉宸居。
霸陵道中
彭端淑（清代）

日久行无色，马隤气不骄。秋风清渭水，衰草霸陵桥。

客路惊寒近，乡山入梦遥。不堪回首计，发白已萧萧。
偈颂一百零一首
释慧性（宋代）

雪埋松径，梅著寒梢。
露倮倮，赤洒洒，
独孤標。寒山逢拾得，
抚掌笑呵呵。
八月七日被命上会稽沿途所历拙于省记为韵语以记之舟中马上随得随书不复叙次 其八
魏了翁（宋代）

次从祐阜至思崇，攒影俱分上下宫。闻似八陵旧山水，地垂西北耸南东。
赠毛仙翁
崔元略（唐代）

莫将凡圣比云泥，椿菌之年本不齐。度世无劳大稻米，

升天只用半刀圭。人间嗟对黄昏槿，海上闲听碧落鸡。

旌节行中令引道，便从尘外踏丹梯。
戏促朝宗酒篆
欧阳澈（宋代）

雨收云海涌金盆，帘捲香丝破篆纹。双陆无心酬白璧，十千有篆醉红裙。

哦诗误许联师服，载酒真当过子云。待遣秋娘呈妙舞，春衫已把水沈薰。
司马曾公见过不值留诗壁上次韵 其一
欧大任（明代）

杖藜宁问路何之，应客山童午未炊。不谓故人能枉驾，自怜犹愧子云奇。
海棠
陆游（宋代）

今日春已半，风雨停出游。
缾中海棠花，数酌相献酬。
尚想锦官海，花时乐事稠。
金鞭过南市，红烛宴西楼。
千林夸盛丽，一枝赏纤柔。
狂吟恨未工，烂醉死即休。
那知茅檐底，白发见花愁。
花亦如病姝，掩抑向客羞。
尤物终动人，要非桃杏俦。
东风万里恨，浩荡不可收。
秋晚溪中寄怀大理齐司直
李益（唐代）

凤翔属明代，羽翼文葳蕤。昆仑进琪树，飞舞下瑶池。
振仪自西眷，东夏复分釐。国典唯平法，伊人方在斯。
荒宁桁杨肃，芳辉兰玉滋。明质鹜高景，飘飖服缨绥。
天寒清洛苑，秋夕白云司。况复空岩侧，苍苍幽桂期。
岁寒坐流霰，山川犹别离。浩思凭尊酒，氛氲独含辞。
赋蕃子牧马
刘言史（唐代）

碛净山高见极边，孤烽引上一条烟。

蕃落多晴尘扰扰，天军猎到鸊鹈泉。
咏存园玉兰
李锴（清代）

或有神灵意，经今四百年。花明鬼火外，阴冷劫灰前。

不死岂殊性，孤生亦偶然。江村一树雪，春色武陵边。
汉老弟寄和花发多风雨人生足别离韵十绝因和之 其四
虞俦（宋代）

几多白白与红红，争似淮山小桂丛。簿领沈迷春又过，枉教二十四番风。
清明日赴玉津园宴集
安焘（宋代）

帝眷三朝辅弼臣，诏颁禁籞燕慈均。已惊贵老恩荣厚，重叹优贤礼意新。

使至屡闻天上语，酒酣想见洞中春。太平无事忘情久，更接人间事了人。
玉照堂次韵茂洪古梅
张镃（宋代）

天教萼绿伴羊权，羞对尘颜粉黛妍。
不必修真事灵诀，与花端合共长年。
次韵杨廷秀临安小楼不寐之什
王庭圭（宋代）

坐待银蟾上，寒禁酒力加。霜清群动息，雁过几行斜。

楼角犹吹笛，天街又走车。客眠终未稳，人语已争哗。
书声斋阄韵得长字
姚文奂（元代）

昔我去西斋，含悽逐飘荡。今我归西斋，觞情集遐想。

气节忽变迁，宇宙一俯仰。我书时复读，我琴久绝响。

凯风自南来，户庭飒以爽。搔首□良朋，于焉共清赏。

欢将酒洽浃，愁借酒涤荡。慨彼岐路人，行行屐几緉。

岂不念厥初，胡为绁尘鞅。永怀柴桑翁，度其触类长。
点绛唇
曹勋（宋代）

昏旦交时，个中已有甘香味。咽同真液。便觉温温地。

八一高蟠，光动重楼外。但留意。自然和气。香满昆仑水。
和懽郡重九韵
许应龙（宋代）

铃斋静暇锁棠阴，幽壑何妨窈窕寻。
咳唾珠玑辉众目，铮鏦琴瑟乐宾心。
引杯非为黄花醉，设席欣逢皂盖临。
来岁茱萸赐朝士，看君鲸吸玉壶斟。
金刚随机无尽颂·大乘正宗分第三
释印肃（宋代）

宗乘正若何，未了说谣讹。
要知三十棒，赵州勘老婆。
王荆公故址
夏力恕（清代）

巍巍公辅地，乃在城东隅。春风为惨淡，野鸟相招呼。

宋朝享祀为尼父，数百年来委残土。此心致主岂有他，学古无权空灭古。

遗蘖重生叹末流，党人名姓石工羞。皋夔稷契亦已矣，读书执拗乃如此。
奉次湘乡相侯韵赠巴陵老儒吴南屏即题所著国风原指后
张文虎（清代）

闭门研经几砻筛，摄齐升堂五鹿摧。等身著书老更健，一舸浮江远肯来。

洗兵欲倾东海水，访旧重话西厅槐。祇园小饮今雨集，急溜共听飞湍豗。

良玉在璞有含蕴，和风著人无牾乖。文章不拾韩柳唾，诗句耻拨阴何灰。

即今东南渐舒困，虽有旱潦仍免灾。中兴戡乱首郭李，名世重望专伊莱。

保障岩疆众所母，包罗贤俊公皆孩。大施文教剔鼠蠹，豫养蒙孺消蜂豺。

感通情性孰诗若，动言淫奔毋固哉。好学深思在达识，以意逆志非浪猜。

考求篇什曩有愿，中值干戈兹久隤。当时借物托褒刺，正似微词书定哀。

会正人心抉茅塞，先明古义袪尘霾。维侯勋业白日烂，吾子撰述秋霜皑。

衰慵自幸窥豹管，流俗何恤惊蛇杯。国风既看症结解，雅颂亦冀康庄开。

郊禖履拇未敢信，勿徇郑说诬姜邰。
先期登高观菊岩新傍
冯伯规（宋代）

先得重阳五日来，清江晚日与人谐。
共搜磊磊落落句，要敌奇奇怪怪崖。
乌帽几容罗此影，黄花每喜近吾侪。
山城酒熟浑无客，一笑临风寄老怀。
游南山憩山下人家和人韵
赵孟頫（元代）

驱马南山阳，下马望绝巘。解衣坐盘桓，言就蓬庐偃。

非无攀援力，兴尽自应返。天高暄风息，木落岁华晚。

势阻乏遐观，趣得心自远。不有君子词，何用抒缱绻。
菩萨蛮 忆未来人
李雯（清代）

蔷薇未洗胭脂雨，东风不合催人去。心事两朦胧，玉箫春梦中。

人阳芳草隔，满目伤心碧。不语问青山，青山响杜鹃。
过永宁寺
释德洪（宋代）

已背荒南过永宁，犯寒呵手捉枯藤。雪如镜底颔丝白，山学谁家眉黛青。

射影风光知脱离，伐冰门巷觉添增。故人不用惊风帽，我是前身卧像僧。
拟古十九首 其六 涉江采芙蓉
姚光虞（明代）

江干有芙蓉，泽畔多芳芷。涉江复泛泽，采以致君子。

延伫天之涯，相隔乃万里。远道不得达，惆怅情何已。
高阳台·为荫阶老前辈题绿天草庵瀹茗图
况周颐（清代）

阁小留香，庭深种纸，旗枪镇日流连。玉麈同挥，墨林风调翩翩。何须浊酒浇胸臆，指层楼、慵问诗仙。晚凉天。红涤纤尘，翠里疏烟。
水西觞咏家风旧，便云萍小住，也足清缘。花底朝回，怀人句写鸾笺。春风细啜红薇露，玉壶清、风味依然。擘龙团。分绿窗纱，长共婵娟。
觉溪八景 其六 骊塘暮雨
徐经孙（宋代）

飘萧鸥鹭群，淅沥孤蒲晚。云断山月明，新泉落前涧。
和皇甫判官游琅琊溪
孟郊（唐代）

山中琉璃境，物外琅琊溪。房廊逐岩壑，道路随高低。

碧濑漱白逐，翠烟含青蜺.客来暂游践，意欲忘簪珪。

树杪灯火夕，云端钟梵齐。时同虽可仰，迹异难相携。

唯当清宵梦，仿佛愿攀跻。
挽胡忠安公
商辂（明代）

五纪朝廷士，岿然鹤发疏。望尊周太保，职重汉尚书。

捧日心常在，包荒量有馀。门墙仪范远，空自望悬车。
度黄叶岭怀寄清凉白云庵
贺铸（宋代）

黄叶岭头黄叶飞，白云庵畔白云归。
叶随游子终相失，云伴禅翁得所依。
会解腰间斩马剑，肯寻江上钓鱼矶。
焚香扫地双林下，愿赎今生种种非。
郊祀庆成用坚
张纲（宋代）

圆丘迎日至，大驾肃天临。乐奏来灵享，嵩呼动德音。

均恩寰宇庆，望阙老臣心。基命歌周雅，何劳五字吟。
金刚随机无尽颂 其四 究竟无我分第十七
释印肃（宋代）

承佛记堪任，情忘境自沉。解吹无孔笛，弹得没弦琴。
霍小玉歌 其二
李惟（唐代）

妆成落日捲帘坐，小玉焚香罗帐深。
允成载酒见过作此示之
李流谦（宋代）

乘兴初非约，相过不作难。
酒宽随量饮，花好尽情看。
春已无多子，人谁有此欢。
明朝各行身，尘土上征鞍。
投赠钱侍郎端礼三篇
李吕（宋代）

仙风道骨本飘飘，万卷诗书乐一瓢。
落笔云烟盘绵绣，满腔星斗绝尘嚣。
悬知可使邦风美，岂但能令国计饶。
四海徯公归致主，方今天子舜承尧。
送慧禅人往上江糴麻米
释正觉（宋代）

解开篾束肚皮宽，子去谁忧甑釜寒。
云水相迎船到岸，饱丛林事不相瞒。
过在伯于学中因而留饭
赵蕃（宋代）

种竹栽桃久已成，滋芹折杏尚留情。
一官何可占遐志，万卷悬知有旧盟。
得酒更能频饮我，赋诗未稳每从兄。
向来淮拟俱归去，今日参差不遂行。
纪梦八诗 其七
刘允（宋代）

云母屏间看旧题，醉吟阿母碧桃枝。群仙指点未题处，更乞凌虚白鹤词。
征妇怨
张籍（唐代）

九月匈奴杀边将，汉军全没辽水上。
万里无人收白骨，家家城下招魂葬。
妇人依倚子与夫，同居贫贱心亦舒。
夫死战场子在腹，妾身虽存如昼烛。
蓟丘览古赠卢居士藏用之六 邹衍
陈子昂（唐代）

大运沦三代。
天人罕有窥。
邹子何寥廓。
漫说九瀛垂。
兴亡已千载。
今也则无推。
平山和韵鹤田
张蕴（宋代）

琼花应自笑南翁，白发栖栖逐断蓬。
兵后百年城郭是，尘间多断古今同。
孤烟远堠如常夜，五月穷边尚冷风。
可竺莼鲈归兴尽，长吟且复付杯中。
代景大夫舟自五屯所至永安州之作 其七
屈大均（明代）

涧肃烟光淡，林空雪籁微。滩滩留客影，叶叶在人衣。

地小山相束，天长树作围。不因简书在，便此掩岩扉。
琴操·履霜操
曹勋（宋代）

皇之车兮，仆夫驰之。
皇之舆兮，仆夫乘之。
沉沉广宇兮，燕雀安之。
晨羞夕膳，谁其眎之。
亲不我思兮，我宁不悲。
皑皑繁霜，儿则履之。
父兮母兮，儿知儿非。
送游山人之五羊访浮邱诸社丈
邓良佐（明代）

玄言念合意如兰，何事奇游拂鹖冠。兴逐浮云随去鹤，人从紫气望飞鸾。

半生题句江湖满，一骑飘尘驿路寒。欲向朱明寻胜侣，拍肩岩畔好相看。
送梁山长老智显
周必大（宋代）

秦人溪畔汉人山，万木参天六月寒。
写向汤休诗集里，老夫要作画图看。
琉璃砲灯中鱼
叶茵（宋代）

头角未峥嵘，潜宫号水晶。
游时虽逼窄，乐处在圆明。
有火疑烧尾，无波可动情。
一朝开混沌，变化趁雷轰。
水调歌头 宴顾仲瑛金影亭赋桂 玉山名胜集
袁华（明代）

山横眉黛浅，云拥髻鬟愁。天香笑携满袖，曾向广寒游。素腕光摇宝钏，金缕声停象板，歌罢不胜秋。十指露春笋，佯整玉搔头。记钱塘，朝载酒，夜藏钩。青衫断肠司马，消减旧风流。三百六桥春色，二十四番花信，重会在苏州。水调按新曲，明月照高楼。
留题景升北窗
晁说之（宋代）

南楼吹笛何人怨，北窗垂杨永日闲。
何用绿杨高百尺，诗情笔趣总相关。
依韵和王平甫见寄
梅尧臣（宋代）

兄为太守两轮朱，仲泛吴人燕尾舻。
且看洞庭多橘柚，莫怀江国有枌榆。
少游山水殊非俗，老爱诗书又似愚。
百事输君休问我，风沙不比在云湖。
到荆州春物正佳枢使王公招宴欢甚已而幕府诸
孙应时（宋代）

初日明远岸，绿芜满平川。
天宇呈春姿，物物怀芳妍。
长堤行车马，高楼余管弦。
由来大国楚，风景故依然。
拟上徐容斋
方一夔（宋代）

我忆昔孺子，独以高士称。当时汉道季，诸贤尽奔腾。

高士卧不起，玉壶湛清冰。至今拜画像，遗芳暨玄曾。

先生奋东鲁，凫山立霜鹰。行台累分府，螫𧍗驱蚊蝇。

青溪古岩邑，膏油沸如蒸。猾吏溺死灰，饥穷坐相仍。

此来独何晚，三载钦风棱。为回浙江水，六合俱清澄。
双溪堂晚集
李处权（宋代）

北风呼云生夕阴，小松稚竹俱萧森。
双溪主人不孤斟，好文尚类肯见寻。
坐中少监乐登临，清谈亹亹知古今。
有句不吐藏之深，而令下士寒螿吟。
次韵黄斌老晚游池亭二首
黄庭坚（宋代）

路入东园无俗驾，忽逢佳士喜同游。
绿荷菡萏稍觉晚，黄菊拒霜殊未秋。
客位正须悬榻下，主人自爱小塘幽。
老夫多病蛮江上，颇忆平生马少游。
高阳台 咏水仙
俞绣孙（清代）

衣缕春冰，香含暖玉，珊珊影隔帘栊。漫抚哀弦，芳心原自难同。

凌波步、袜空遗恨，伴梅魂、淡月朦胧。一凭它、秾李夭桃，占尽东风。

娇多不奈春寒重，更温泉浴罢，嫩日微烘。清绝无尘，羞随郑婢泥中。

多情莫解明珠佩，问仙踪、何处相逢。剩当时、谢女前身，幽梦曾通。
寄王南叟寓江乡
何梦桂（宋代）

歌尽骊驹落日寒，相思无处问平安。
客愁白发三千丈，世路青平百八盘。
夜月梅花频入梦，秋风菰米强加餐。
高山如故丝弦在，懒向旁人取次弹。
薦
石延年（宋代）

瘦碧两三茎，萧萧雨又晴。
江湖未归客，不忍听秋声。
游仙 其三
释文珦（宋代）

喧嚣非所事，灵府自怡神。食每吸丹景，饮常漱玄津。

洞览周八极，内照唯一真。体妙含至精，希微难具陈。
题古村图
赵佶（宋代）

深村竹树不知春，远水残霞接断津。野客衣冠浑懒散，相逢疑是避秦人。
咸阳
刘棐（宋代）

玉殿珠楼二世中，楚人一炬逐烟空。
却缘火是秦人火。只与焚书一样红。
昭应官舍书事
王建（唐代）

县在华清宫北面，晓看楼殿正相当。庆云出处依时报，

御果呈来每度尝。腊月近汤泉不冻，夏天临渭屋多凉。

两衙早被官拘束，登阁巡溪亦属忙。
十月既望能静饮客海棠花下即席索诗走笔一笑
牟巘（宋代）

久闻使君归，扁舟欲自载。竟负九日约，吾意良有待。

今朝得得九，适与佳辰会。名园盛众卉，摇落不少爱。

为语玉林神，无乃风景杀。春葩发霜枝，一夜作奇怪。

此花红湿处，无如锦城最。衔九定鸿鹄，万里从雪外。

高情相暖热，置酒出花背。固知是乡人，岂不在我辈。

西庄见西产，一笑心领解。主人独妙年，有花正宜戴。

胡为亦见分，无乃嘲老大。谁令开非时，故遣白发对。

君勿轻白发，发白老更耐。洛阳刘伯寿，耆英典型在。

醉帽仍插花，岂是儿女态。还以寿主人，风流更耆艾。
重送道标上人
刘长卿（唐代）

衡阳千里去人稀，遥逐孤云入翠微。

春草青青新覆地，深山无路若为归。
偈颂二百零五首
释正觉（宋代）

乳粥当年得善生，心开成道见明星。
而今各各恁麽去，犹较瞿昙半月程。
宿钟山白云庵
朱福田（清代）

晴看日向海中出，雨觉云从足底生。唤起江城六朝梦，天风吹下木鱼声。
赠濮阳高蒙处士
赵抃（宋代）

事了还家不记年，三茅俦侣尽真仙。恰如少华希夷子，十度花残一觉眠。
秋暮书怀 其六
张舜民（宋代）

再到崆峒寺，题名尚宛然。存亡如昨日，筋力想当年。

祸福归玄鸐，晨昏听杜鹃。此间无虎豹，好著养生编。
送油头 其二
释慧空（宋代）

明星时时出现，众生日日成道。如何空王殿前，多是点时不到。
【大石调】初生月儿
未知作者（元代）

初生月儿悬太虚，恰似嫦娥鬓上梳，冰轮未满羡叹处。漫长吁，离恨苦，冷
清清凤只鸾孤。
初生月儿一半弯，那一半团圆直恁难，雕鞍去后何日还？捱更阑，淹泪眼，
虚檐外凭损阑干。
初生月儿明处少，又被浮云遮蔽了，香消烛灭人静悄。夜迢迢，难睡着，窗
儿外雨打芭蕉。
初生月儿一似弓，梦里相逢恩爱同，觉来时锦被一半空。去无踪，难再逢，
窗儿外烛影摇红。
桧花
刘敞（宋代）

百花乘春辉，红白相妩媚。暂开已半落，过眼如梦寐。

繁奢能几时，寂寞都埽地。儿童惜徘徊，妇女瞻歔欷。

中庭两桧树，百尺浮云际。芳意不玩俗，秀色亦自喜。

绿烟凝参差，金粟点细碎。霏霏堕疏香，袅袅隔清吹。

足明后凋节，不与众草类。忽思折瑶花，自放天宇外。
送学士汪大奠归鄞
赵汝愚（宋代）

尚书天官贵，持经侍帷幄。
青冥欲无际，白首非故约。
连樯动南欲，父老望岩壑。
下车入里门，孰手问欢乐。
十年几风雨，寒鸡叫屋角。
勤劳毕吾分，帝赉出宠渥。
殊适奉香火，禁直连六阁。
遂令宣室思，从今问晦朔。
牧童谣
沈周（明代）

朝牧牛，暮牧牛，朝朝暮暮牛放收。骑牛吃草抱牛睡，牛若渡水我亦泅。

牛东信东西信西，我弗强牛牛自由。不劳不饥肥且长，背肉秋来平似掌。

逢春耕田牛得力，大凡要用先须养。家中大哥气力无，一春筑城夏凿渠。

交秋又点征匈奴，我为大哥鼓龙胡。
赠同省访别
王质（宋代）

咳唾相闻地，江湖各一天。所思无物似，此去有人怜。

身远何能近，心宽自觉便。难言知几许，回首意茫然。
以诗句咏梅·一枝风物便清和
方蒙仲（宋代）

尽是矜风日，谁能耐雪霜。
难中见工巧，黑常胜青皇。
西江月 春游
吴绮（清代）

客路亭亭芳草。春行处处溪桥。倚楼儿女黛眉娇。

目送锦江征棹。

金屋柳烟深锁，玉人何处吹箫。几行归雁入霞霄。

啼破一痕残照。
病中答招饮者
白居易（唐代）

顾我镜中悲白发，尽君花下醉青春。

不缘眼痛兼身病，可是尊前第二人。
酬梁二十
戎昱（唐代）

渚宫无限客，相见独相亲。长路皆同病，无言似一身。

岁寒唯爱竹，憔悴不堪春。细与知音说，攻文恐误人。
偈颂七十六首 其四十二
释师观（宋代）

开池不待月，池成月自来。寒山逢拾得，拊掌笑咍咍。
踏莎行
仲殊（宋代）

德感元精，岳方孕秀，才明渊智神兼授。飞鸣早应舜韶来，五符千骑难淹久。熊梦开祥，龟文献寿。龙香卷雾摇东斗。南天为现老人星，一时顶礼抬双神。
留别邹绍刘长卿
严维（唐代）

中年从一尉，自笑此身非。道在甘微禄，时难耻息机。

晨趋本郡府，昼掩故山扉。待见干戈毕，何妨更采薇。
送吴志行监税
李流谦（宋代）

乃翁儒林大宗匠，造化为炉铸卿相。
坐与文皇致太平，玉骨如尘汾水上。
斯文未丧不须嗟，仍喜郎君书起家。
等閒一第唾手得，以此报翁其未邪。
判北门事首峨豸，历阶而升姑少待。
斗米迫人成远征，云梦胸襟何足芥。
霜风猎猎吹征衣，登山临水伤别离。
丈夫富贵恐不免，万里扶摇方自兹。
隆庆
陈鹏（宋代）

五丁尽力路通泉，百货东来蜀道贫。不以粪牛欺远俗，安知指虎有强臣。
题百花林书堂
姚勉（宋代）

书堂静占百花林，蜀锦香浮一迳阴。
杨柳软风吹雨醒，海棠轻雾拥春深。
盈樽有酒供清醉，满眼皆诗足胜吟。
冰雪相看人更好，竹君梅友岁寒心。
喜雨五首
刘克庄（宋代）

箫鼓修雩祭，风雷起古湫。
虽无豢龙氏，尚有斩蛟侯。
禅人并化主写真求赞
释正觉（宋代）

白发寒岩雪，青眸古澗秋。
身心明月磨田地，河汉清霜洗斗牛。
识金鍮，用锥钩，
万化区分拄杖头。
清凉法和禅师
刘弇（宋代）

东南谁是识弥天，觉海乌藤搅欲乾。金色髯耏飞妙吼，云间头欲傲秋蟠。

觚棱势逼嶙峋去，杖屦阴回矗櫹宽。十载洒然重洗我，一襟通底是清澜。
正月十四日半夜大雷雨许楙仲有诗次韵三首 其二
孙觌（宋代）

覆雨翻云一霎中，雷鞭击柱起乖龙。推愁正倚三杯酽，破睡那能一枕浓。

桑下持锄如许健，席间失箸若为容。诗翁只作啼婴看，万斛珠玑唾手供。
与敬美弟初出郭宿故墅 其一
王世贞（明代）

岁晏冥鸿忆序归，秋深老桧冒霜肥。居然北郭双蓝舆，对是南山一布衣。

田父酒深能见狎，贵人交浅任相非。柴门促膝藜羹好，不为高阳旧侣稀。
五原夜吟
沙碛女子（唐代）

云鬟消尽转蓬稀，埋骨穷荒失所依。

牧马不嘶沙月白，孤魂空逐雁南飞。
秋来益觉顽健时一出游意中甚适杂赋五字
陆游（宋代）

何许是吾庐？南临古镜湖。
园林垂橘柚，门巷落楸梧。
床稳龟无息，巢新鹤有雏。
邻翁殊耐久，有酒即相呼。
偈颂二十五首
释如净（宋代）

瞿昙腊月八，夜半走出山。
贼路羊肠曲，偷心虎背斑。
卜算子 秋夜即事
王梦兰（清代）

长昼苦无聊，又是黄昏后。沐罢兰汤试晚妆，难展眉峰皱。

深院兰重门，人比黄花瘦。新月娟娟上画栏，故照人怀袖。
送王秘书归江东
耿湋（唐代）

回首望知音，逶迤桑柘林。人归海郡远，路入雨天深。

万木经秋叶，孤舟向暮心。唯馀江畔草，应见白头吟。
兰溪访吴圣与不遇
李纲（宋代）

夕次兰溪县，溪山照眼明。云端双塔耸，烟际一桥横。

久旅易悽感，旧游如隔生。故人寻不值，飘泊若为情。
贤者之孝二百四十首·李刈
林同（宋代）

俱以文章显，无惭孝谨称。
弟兄同一集，华萼著嘉名。
秦始皇
李含章（宋代）

金虎宫邻事可怜，漫疑鹑首赐钧天。终令六国还三户，空使诸生笑九泉。

车载韫辌山有鬼，舟行缥缈海无仙。伤心万里长城在，依旧扶苏伏剑年。
金帛吟
邵雍（宋代）

金帛一种物，所用固不常。
聘则谓之币，賮则谓之将。
贸则谓之货，积则谓之藏。
赂则谓之贿，窃则谓之贓。
留山间种艺十绝
刘克庄（宋代）

岁岁春风花覆墙，摘来红实亦甘香。
当时若种瑶池本，却恐河清未得尝。
送刘长孺携家归龙川
释今印（明代）

霍山山下是蓬庐，半课耕耘半读书。彭泽还存三径菊，华阳归读一巾车。

落帆鸥鹭迎新侣，入里儿童指旧居。池上故交零乱散，他时魂梦亦应疏。
游小洞庭
白居易（唐代）

湖山上头别有湖，芰荷香气占仙都。夜含星斗分乾象，

晓映雷仙作画图。风动绿蘋天上浪，鸟栖寒照月中乌。

若非神物多灵迹，争得长年冬不枯。
送枝江刘明府
张籍（唐代）

老著青衫为楚宰，平生志业有谁知。家僮从去愁行远，

县吏迎来怪到迟。定访玉泉幽院宿，应过碧涧早茶时。

向南渐渐云山好，一路唯闻唱竹枝。
简高澹轩
姜竹野（宋代）

西风篱下菊班班，想得吟肩正耸山。
急遣曲生陪杖履，要传好句出人间。
满江红·丁卯夏
沈昌眉（清代）

咄咄孙郎，曾几日、称雄江左。宁自料、一朝蹉跌，容身无所。

收烬自贻三败辱，乞援又卷重来土。五万人、偷疲到栖霞，乘朝雾。

大河口，耀烽火。小河口，震鼙鼓。奈人心厌乱，天心悔祸。

隔阵李陵先战殁，冲锋段业几俘虏。支身归、羞对旧同袍，难为伍。
题同班小录 其一
刘克庄（宋代）

犹记甲申引见，传头几度春风。短梦听钧天乐，一生泣鼎湖弓。
边城作
薛能（唐代）

行止象分符，监州是戏儒。管排蛮户远，出箐鸟巢孤。

北向秦何在，南来蜀已无。怀沙悔不及，只有便乘桴。
偈颂一百四十一首
释师范（宋代）

本色行脚人，须具行脚眼。
千个与万个，多是空檐版。
淡黄柳 新柳
陈宝琛（清代）

回黄转绿。谁透春消息。入画纤眉舒未得。幸语行人莫折。

留与千门作寒食。

御河侧。青青怎如昔。乍装点、可怜色。忆当年、重为灵和惜。

肯信东风，玉关遮断，犹有羌儿怨笛。
瑶石山房夜话 其一
梁有誉（明代）

窗外鸟啼黄叶堕，井边虫响绿芜寒。石床云满无人扫，山笥书成只独看。

伏枥漫惭千里志，巢林犹羡一枝安。空将瑶草伤迟暮，江海冥冥叹羽翰。
变白头吟
曹之谦（元代）

梧桐不独老，鸳鸯亦双死。静女怀真心，循夫正如此。

奈何及末流，不知再醮羞。中路多反目，几人能白头。

君不见会稽愚妇轻负薪，不肯终身事买臣。一朝归佩太守印，悔望车尘那敢近。

人生赋命自不齐，贫贱富贵各有时。随鸡逐狗听所适，世事悠悠争得知。
被郡檄祷雨丹井山徐真君祠登山拜毕即获𩃎霈追用韩文公郴州祈雨韵
喻良能（宋代）

欲解骄阳厄，宁辞祀礼繁。纯诚殚毣毣，英烈仰言言。

云阵千屯合，雷声万马奔。晚来归路好，飘洒势腾轩。
以王家酒寄陈北山得二绝句诮酒味不如旧日之
刘克庄（宋代）

先生诗酒令俱严，一扫哇簧与市帘。
户大才高今吏部，故应笑小更嫌甜。
与琴师谈琴
陆文圭（元代）

至乐无声识者希，有声终是假人为。
一时得趣惟元亮，千载知间欠子期。
欲为性情初动处，当原律吕未生时。
夜寒月照虚堂壁，鹤沪猿吟总是诗。
初夏雨中
寇准（宋代）

绿树新阴暗井桐，杂英当砌坠疏红。
重门寂寂经初夏，尽日垂帘细雨中。
书从子正之便面
张子翼（明代）

蚤窥几上璧鱼篇，晚结山中绮季缘。香引榔阴风细细，清留花圃月圆圆。

每于过客频频盖，肯向邻家负酒钱。子授一经君事足，三竿正好醉翁眠。
病起
刘克庄（宋代）

不求玉杵杵，不要水银银。
但祝未来世，长为无病人。
奉和峡州孙舍人肇荆南重围中寄诸朝士二篇时李…牵课
韩偓（唐代）

敏手何妨误汰金，敢怀私忿斅羊斟。直应宣室还三接，

未必丰城便陆沈。炽炭一炉真玉性，浓霜千涧老松心。

私恩尚有捐躯誓，况是君恩万倍深。

征途安敢更迁延，冒入重围势使然。众果却应存苦李，

五瓶惟恐竭甘泉。多端莫撼三珠树，密策寻遗七宝鞭。

黄篾舫中梅雨里，野人无事日高眠。
台湾近咏十首呈巡使黄玉圃先生 其二
蓝鼎元（清代）

去岁群丑张，揭竿三十万。我旅一东征，倒戈云见晛。

七日复全台，壶箪匝地献。可知帝德深，望云争革面。

馀孽虽时有，死灰谋欲煽。旋起即扑除，夫谁与为叛。

当兹振遒铎，教化不容缓。民心原犹水，东西流乍变。

弃之铤而走，理之忠以劝。
再叠前韵寄祝生时明元以舟溯之不得
胡应麟（明代）

怅望幽期越水头，蒹葭白露满中流。空悬仲举千秋榻，苦恋休文八咏楼。

玉笛关山偏引恨，珠帘云雾迥生愁。惟应天柱寻仙客，曳履孤峰尽夜游。
酬湘幕徐员外见寄
齐己（唐代）

东海儒宗事业全，冰棱孤峭类神仙。诗同李贺精通鬼，

文拟刘神妙入禅。珠履早曾从相府，玳簪今又别官筵。

篇章几谢传西楚，空想雄风度十年。
甄庄三藏真身
孙九鼎（金朝）

生自龟兹国，来从大业年。缘甄驻飞锡，梦白出重泉。

铁石亦有毁，筋骸何尚全。应知待弥勒，万劫庇山川。
监察十五叔东斋招李益端公会别
孟郊（唐代）

欲知惜别情，泻水还清池。此地有君子，芳兰步葳蕤。

手掇杂英佩，意摇春夜思。莫作绕山云，循环无定期。
深恩四首 其四
孙原湘（清代）

百花谁似玉梅妍，动是飞仙静益仙。绝色惊看天不老，同心痴望月常圆。

三年尽受回眸爱，一夕曾邀恣意怜。素女若容缘再续，今宵双拜桂花前。
偶题
项安世（宋代）

暗水斜穿橘坞凉，回波直下藕塘香。
似牙如背白羊岸，已叠又湾青草傍。
闸里放船思槜李，石间行酒认天章。
一时唤起平生梦，江北江南道路长。
出郊劝农 其四
王十朋（宋代）

一千石俸窃南州，老病馀生厌宦游。已上祠章即归去，一犁烟雨事西畴。
风入松（溪山堂竹·别本作子昂竹石卷子）
张炎（宋代）

新篁依约佩初摇。老石润山腰。逸人未必犹酣酒，正溪头、风雨潇潇。砺齿犹随市隐，虚心肯受春招。

从教三径入渔樵。对此觉尘消。娟枝冷叶无多子，伴明窗、书卷诗瓢。清过炎天梅蕊，淡欺雪里芭蕉。
船中蔬饭
杨万里（宋代）

食蕨食臂莫食拳，食笋食梢莫食根。
何曾万钱方下箸，先生把菜亦饱去。
岭南风物似江南，笋如束薪蕨作篮。
先生食籍知几卷，千岩万岳皆厨传。
真疑二章 其二
姚燮（清代）

昔惨流乌少宿枝，今听大泽雁啼饥。直无江海堪储水，转说齐啼正旱时。

亢湿应难凭地气，偏和莫尽委天施。寄言焦苦车行客，此拥重棉暖未知。
送讲书吴友直过吴门省兄
方一夔（宋代）

寒城十月交，万叶风萧槭。林幄变浮红，水镜湛虚碧。

维时子吴子，驱车欲何适。千里想莼羹，去作水乡客。

我非莼羹客，海峤有兄伯。譬如鹍与鹏，形影困乖隔。

去乡三十载，如浮家泛宅。相思不即见，岁岁累行役。

感此岁寒情，高歌慰离析。看君乘长风，健翮搏水击。
茅容
徐钧（宋代）

一鸡供母不供宾，主亦无惭宾不嗔。
礼遇何须分厚薄，论交只是贵清真。
举季申信道自光化复入邓书事四首
陈与义（宋代）

再来生白发，重见邓州春。
依旧城西路，桃花不记人。
卜居得穷巷，日色满窗新。
微吟惊市卒，独鹤语城闉。
红梅为钟大参题
祁顺（明代）

姑射真人玉雪姿，偶陪西母宴瑶池。醉来换却春风面，只有清香似旧时。
西斋秋日杂书五首
方回（元代）

高树夕影疏，老荷秋气馥。
雨余绚斜照，寓此池上目。
鸣蝉一何厉，坐叹白日速。
东家失其儿，忽骇邻妇哭。
归兮空山中，幽啸抱吾独。
第九洞山祖意颂
释义青（宋代）

古源无水月何生，满岸西流一派分。葱岭罢询熊耳梦，雪庭休话少林春。
雨中诸真长约同散叟觚庵游云栖寺
陈曾寿（清代）

昔来暑晴中，白日疑幽月。今晨对秋雨，寒琼化我骨。

修修不见天，山鬼所宅窟。蹀影迥碧间，自照寒光佛。

衣单煖尊酒，嚼雪笋新掘。酌不及公荣，主客笑通脱。

香光写经卷，笔势瞻秀发。了知功德无，报母资津筏。

千载旦暮心，虚堂證超忽。僧寮足深严，但惜少轩豁。

空负竹万竿，不见青排闼。禅修屏闻见，游赏恣林樾。

何当雪后来，支筇屐同没。
开东园路北至山脚因治路傍隙地杂植花草
陆游（宋代）

清沟东畔翦蓁菅，虽设柴门尽日关。
远引寒泉成碧沼，稍通密日露青山。
幽花泣露开仍落，好鸟穿林去复还。
更上横冈吾所爱，小儿试觅屋三间。
阊门外登溪船五首 其五
杨万里（宋代）

无家不住曲溪边，祗种高山不种田。绝壁入天天入水，乱篙鸣石石鸣船。

百滩春浪雪头过，两岸林花镜底眠。归路商量更舟楫，庐山彭蠡好风烟。
过莫公远草堂有作
王世贞（明代）

流水欲尽处，见君白云堂。谁云四立壁，解有双脩篁。

开卷动秋色，谈诗过夕阳。出门一长啸，迥尔高天苍。
留侯
刘敞（宋代）

张良韩孺子，夙昔志未伸。授书黄石公，问礼仓海君。

契合见神助，济时效经纶。指挥转雷电，顾盻定楚秦。

以伋三寸舌，抗兹百万军。一为帝王师，晚就赤松宾。

富贵心不屑，功名谅谁论。出处何昭昭，贤哉古之人。
玉斗
苏泂（宋代）

玉斗撞来事已殊，岂知天命有乘除。
秦人自爱三章法，枉却先生胆气粗。
题画似雪峤师 其二
李流芳（明代）

远公一别又三年，寒雨俄停霅上船。尚有当年馀习在，从师参取画中禅。
残年
陆游（宋代）

残年迫锺漏，病骨怯风霜。
投帻早当去，强颜徒自伤。
文符纷似雨，讼诉进如墙。
笑杀沧浪客，微官有许忙！
送杭州别驾陈鼎升之任
张弼（明代）

苏公堤上柳依依，闻说年来巳半稀。君向春风好培植，莫教庭院独芳菲。
自上封登祝融峰绝顶次敬夫韵
朱熹（宋代）

衡岳千仞起，祝融一峰高。群山畏突兀，奔走如曹逃。

我来雪月中，历览快所遭。扪天滑青壁，俯壑崩银涛。

所恨无十犗，一掣了六鳌。遄归青莲宫，坐对白玉毫。

重阁一徙倚，霜风利如刀。平生山水心，真作货食饕。

明朝更清澈，再往岂惮劳。中宵抚世故，剧如千猬毛。

嬉游亦何益，岁月今滔滔。起望东北云，茫然首空搔。
五月二十四日自达州至永睦县投宿废学即事书
张嵲（宋代）

学废乡校空，鸟雀欲据有。
甚雨晚来晴，循檐厌黄口。
巴水亦能晚，一暮没堤柳。
落照满涨川，归云翼山岫。
达州去未远，望望空回首。
母老儿未齚，何苦事西走。
轻生冒畏涂，用意在升斗。
三复祷雨辞，此道废已久。
恭闻贤侍郎，求才如恐后。
密置郑庄驿，屡接鬷蔑手。
英俊颇云集，岩穴犹辐凑。
菅蒯且不遗，岂独弃枯朽。
矧尝辱英盼，屡以温言授。
私心颇感激，尝欲事奔走。
揽衣中夜起，頮面不尽垢。
平生慕蔺心，已在辕门右。
某也濩落人，时命晚不偶。
读书慕经济，颇亦略句读。
雅意死知己，且复羞自售。
耻为辕下驹，终若丧家狗。
遭乱乏禄食，避地阙田亩。
栖栖穷涂间，但未操井臼。
我公宁忍兹，无令混樵叟。
自赞
释怀深（宋代）

自顾个形骸，举止凡而陋。只因放得下，触事皆成就。

醍醐与毒药，万味同一口。美恶尽销融，是故名慈受。
中元夜百花洲作
范仲淹（宋代）

南阳太守清狂发，未到中秋先赏月。
百花洲里夜忘归，绿梧无声露光滑。
天学碧海吐明珠，寒辉射空星斗疏。
西楼下看人间世，莹然都在青玉壶。
從来酷暑不可避，今夕凉生岂天意。
一笛吹销万里云，主人高歌客大醉。
客醉起舞逐我歌，弗舞弗歌如老何。
至乌林村见采桑者因有赠
王枢（唐代）

遥见提筐下，翩妍实端妙。将去复回身，欲语先为笑。

闺中初别离，不许觅新知。空结茱萸带，敢报木兰枝。
何家港舍舟步至新河口 其三
崔敦礼（宋代）

北岸行人南岸山，去年人在乱山间。山如相识须相笑，底事区区未得閒。
次韵王寺簿所和昌甫句 其二
韩淲（宋代）

君侯锦绣作肝肠，句到江梅韵更芳。自要逢花试陶写，从教弄影与吹香。
招隐堂
许景衡（宋代）

僧家乐幽独，世路自尘埃。丈室何人到，重门尽日开。

石泓泉滴沥，竹径月徘徊。多谢相招意，江湖归去来。
菊花五首
史铸（宋代）

不是餐英泥楚骚，重阳菊蕊泛香醪。
寻常不醉此时醉，陶令抛官意独高。
无题
许景衡（宋代）

功名等戏剧，俗眼自惊诧。诗酒有真味，多应知者寡。

尝闻欧阳子，风月本无价。今我贫到骨，悬磬比居舍。

就使一钱直，在我已不暇。故知造化意，特用相慰藉。
次韵和永叔夜坐鼓琴有感二首
梅尧臣（宋代）

夜坐弹玉琴，琴韵与指随。
不辞再三弹，但恨世少知。
知公爱陶再，全身衰弊时。
有琴不安弦，与俗异所为。
寂然得真趣，乃至无言期。
离怀寄汪宗彝杨孟瑄魏居敬
刘炳（明代）

垂垂江雨作春波，江上行人晚唱歌。
莫遣青灯照衣袂，酒痕不似泪痕多。
徐州怀古 其二
金德瑛（清代）

秋涛怒卷古彭城，太守临堤版筑成。猛士诗人楼九日，羽衣吹笛月三更。

曾吟大集淋漓句，今听双洪斗落声。叹息故山归未得，不胜风雨弟兄情。
登汴城楼
沈清正（清代）

匹马西风立戍楼，繁台艮岳剩荒丘。蝉声咽断千林雨，雁影横来万里秋。

故井梧桐寒露落，废宫禾黍暮云愁。古今不尽英雄泪，滚滚黄河天际流。
过江南高城访孙景贤知事途中有作因录奉柬
刘崧（元代）

屋角桃花深浅开，临溪欲过复徘徊。谁知不是寻春者，自为山人看竹来。
江城子 东原幕府诸公，送予西湖，行及阳谷
元好问（金朝）

江山诗笔仲宣楼。弊貂裘。尽风流。独恨烟花，三月出东州。爱煞流亭亭□□，无一语，只相留。来鸿去雁两悠悠。别离愁。几时休。得似孤城，春水一沙鸥。寄谢西湖追送客，分手地，莫回头。
依韵和李察推留别
梅尧臣（宋代）

我学犹肥腱，一食辄易厌。
君何以名虚，每来车马淹。
经术素所以，道义安得渐。
独有寒苦吟，可与前古兼。
今者抱悲哀，憔悴居穷阎。
愁鸣无好音，亟别空顾瞻。
诗言留彼美，欲和惭无盐。
短兵当长戈，焉得不尽歼。
又如握枯蒿，逆风乘烈炎。
膏肓靡自疗，谁复望针砭。
次韵诚斋寒食日雨中游上天竺 其九
许及之（宋代）

老僧雪顶接霜髭，并日楞严手自题。见得眉间多喜色，定应行处有新诗。
次韵张子文中秋夜月
韩驹（宋代）

平湖下明月，湛如奁湿银。遥怜钟陵客，卧看繁台云。

我欲故山去，向来车已巾。淹留属中秋，顾愁愁单身。

停杯问青天，谁驾此玉轮。分光到蓬屋，殷勤月夫人。

张郎嗜读书，佔毕闻比邻。胡为叹今夕，长歌击匏尊。

似君岂终穷，努力逢休辰。他年和此唱，寄我东南垠。
咏孤石
惠标（南北朝）

中原一孤石，地理不知年。
根含彭泽浪，顶入香炉烟。
崖成二鸟翼，峰作一芙莲。
何时发东武，今来镇蠡川。
嘉禾百咏 其九十 卫墓
张尧同（宋代）

惆怅黎阳客，飘流浙水滨。定忘空腹恨，知是赤心人。
赠边将
韦庄（唐代）

昔因征远向金微，马出榆关一鸟飞。
万里只携孤剑去，十年空逐塞鸿归。
手招都护新降虏，身著文皇旧赐衣。
只待烟尘报天子，满头霜雪为兵机。
双梅歌为方塘张封君赋
王世贞（明代）

瑶台仙姝畏姚妒，化作君庭双玉树。大庾万条看更俗，陇头一阕吹不堕。

张果鲵齿如编银，要与此树争丰神。飞觞三雅媚残月，摇笔词组开新春。

有子移根奉温室，皎皎冰姿射霜日。莫言子作书生酸，要与君王调鼎实。
物化
舒岳祥（宋代）

扰扰孰分形，纷纷谁与明。
蝼蛄擘地走，蚯蚓上阶鸣。
随事皆天道，因人见物情。
蝉吟兼蝶舞，风韵喜轻清。
和曹士开侍御见寄韵
陆文圭（元代）

南台御史忠贯日，当书妖狐屏无足。
端方自是廊庙器，错落天球间宏壁。
记曾缓带理江城，犹忆尊前坐谈容。
春树相思白日晚，月梁人梦青灯夕。
乘车戴笠高与下，倚樽看镜今非昔。
壮心无复夜闻难，莫比司空发恨赤。
招南泉
释慧空（宋代）

一饭之微亦报缘，蒲团纸帐在吾年。道惟简易人惟俭，遁乃嘉吾进乃邅。

问讯江头白石佛，愿回足下紫金莲。当年手种庭前柏，岁晚青青欲入天。
寄潜山学博弟慧
李聪（明代）

鸿雁分飞忽十年，梦回池草益凄然。蕨薇春好先投绂，苜蓿秋深尚拥毡。

望重定衔杨震雀，才雄期著祖生鞭。沽钱莫问今多少，永夜相思各一天。
偈颂一百零四首
释绍昙（宋代）

庾岭春归，溪格早知。
雪破寒英，一点半点，
月横疏影，三枝两枝。
未放高楼吹笛，且听茆舍吟诗。
十分潇洒，一段清奇。
将谓黄梅消息绝，暗香犹有好风吹。
题姑苏南道者庵
陈造（宋代）

城南路长勤往返，迎送何由贷吾懶。
向来红叶扑吟抱，重到绿秧围望眼。
有人阅世风前蓬，年年客我此庵中。
问津莫问庵中翁，贝叶结伴渠阳聋。
与夫同咏诗
苏检（唐代）

还吴东去过澄城，楼上清风酒半醒。

想得到家春已暮，海棠千树已凋零。
病起
李复（宋代）

病起秋将晚，高林弃半黄。
梳惊残发少，瘦觉旧衣长。
尚怯扶藜杖，犹勤检药囊。
喜抛乌帽去，曝背卧朝阳。
绮碧四章示从军诸友 其二
姚燮（清代）

灵光早泄汉宫图，幻术难寻郭璞符。谁赚金鱼开秘钥，早携琼李出名都。

微云天半怀佳婿，画岫江心梦小姑。莫恨禅天无兜率，须知仙界有雕胡。
桂殿秋
李白（唐代）

仙女下，董双成，汉殿夜凉吹玉笙。曲终却从仙官去，

万户千门惟月明。

河汉女，玉炼颜，云輧往往在人间。九霄有路去无迹，

袅袅香风生佩环。
驯雉歌为李宪长赋
陈堂（明代）

吾闻粤雉献周王，光武得雄起南阳。篯铿养性调羹浆，进尧飨雉寿无疆。

升鼎求朝来远方，时哉雌雉翔山梁。楚人担雏对凤凰，曾随车下集萧郎。

鲁恭中牟孰短长，西河一见为永康。熊宗储精山之阳，遍遗幕府互相望。

古来驯雉多吉祥，使君感召凌穹苍。庭前忽堕五光色，乃知雄雉绮翼张。

锦襜绣裆日翱翔，悠悠容与向君旁。十步五步狎相忘，一饮一啄循为常。

群僚豫悦列堂皇，酣歌祝寿酒千觞。孔庭骈集鹭鸳行，安得窦师对雉图瑞藏。

使君秉节临大方，泠泠三尺寒秋霜。法平解网如商汤，仁风摩荡满台纲。

和风溶溶百鸟扬，万物同春乐未央。我觏之子衮衣裳，鸿飞信宿入岩廊。

吁乎，鸿飞信宿入岩廊。
无梦令 诫奢
丘处机（宋代）

陕右人人听我。福地好修因果。天下不如斯，贫富一般行坐。轻可。轻可。轻可骄奢太过。
夹竹桃花·咏题
曹勋（宋代）

诗绛彩娇春，苍筠静锁，掩映夭姿凝露。
花腮藏翠，高节穿花遮护。
重重蕊叶相怜，似青帔艳妆神仙侣。
正武陵溪暗，淇园晓色，宜望中烟雨。
暖景、谁见斜枝处。
喜上苑韶华渐布。
又似瑞霞低拥，却恐随风飞去。
要留最妍丽，须且闲凭佳句。
更秀容、分付徐熙，素屏画图取。
回銮至波罗河屯 其一
弘历（清代）

大狝时修返翠銮，筑场正及按途看。村炊香气腾饘粥，顿解心颜为益餐。
劝农
江万里（宋代）

农岂犹需我劝农，且从人意卜年丰。
喜闻布谷声声急，莫为催科处处穷。
父老来前吾语汝，官民相近古遗风。
欲知太守乐其乐，乐在田家欢笑中。
渔翁
冯山（宋代）

短棹拨轻舟，风恬江上游。机心重浪底，生计一钩头。

尽日不多得，中怀无寸忧。夜深何处宿，孤屿笛声秋。
奉和经略庞龙图延州南城入咏·迎薰亭
司马光（宋代）

华馆压清波，坐待南风至。
须知明牧贤，善达吾君意。
上卢使君二首
贯休（唐代）

一领彤弓下赤墀，惟将清净作藩篱。马卿山岳金相似，

张绪风情柳不如。心染烟霞新句出，笔驱奸蠹宿根隳。

鄱阳黎庶还堪羡，头有重天足有牦。

司马迁文亚圣人，三头九陌碾香尘。尽传棣萼麟兼凤，

终作昌朝甫与申。楼耸娇歌疏雨过，风含和气满城春。

因知寰海升平去，又见高宗梦里人。
一庵
释道璨（宋代）

万法须从皈处参，难将皈处与人谈。
檐头昨夜风和雨，说得分明落二三。
忆别
郭祥正（宋代）

佳人万里别，一念肠千结。何处望书来，天南雁飞绝。
次韵梅山弟静中大观
陈著（宋代）

默默融融内自观，纷纷藉藉外何关。
托言鹏化未为大，相与鸢飞方是閒。
万古乾坤全易上，四时风月小诗閒。
天寒一步不轻动，只为梅花费往还。
投秦太师
王灼（宋代）

双龙阙下五云新，喜见天元第一春。
邻使来输朝会玉，儒宫望拜属车尘。
囊空赤白闲边将，雨足公私快野人。
浑是升平好时节，谁将盛事勒苍珉。
寿山曲
冯延巳（五代）

铜壶滴漏初尽，高閤鸡鸣半空。催启五门金锁，

犹垂三殿帘栊。阶前御柳摇绿，仗下宫花散红。

鸳瓦数行晓日，鸾旗百尺春风。侍臣舞蹈重拜，

圣寿南山永同。
虞美人（呈赵帅）
陈造（宋代）

凝香仙伯莺花主。雅意怜羁旅。略分春色便浓欢。街吏何妨日日、报平安。诗人一醉龙公妒。恰限今朝雨。关门独酌强伸眉。也胜栖栖腰铺、守风时。
贻崔公孺国博
韩琦（宋代）

三十年来契分隆，更从亲炙达真空。明非独善诸昏破，理到无心万事通。

莫话离悰伤祖席，且留欢刻醉春风。海棠亭下花看发，坏子胭脂点点红。
题张参政所藏骢马滚尘图
朱德润（元代）

盛唐太仆王毛仲，八坊分队三花动。当时画马称曹韩，尺素幻出真龙种。

玉花照夜争新妍，一马滚尘鬉尾鲜。昂头不受金丝络，汗血辗沙生昼烟。

翰林妙写不减古，名驹染出青豪素。延祐君王赏骏材，金盘赐帛开当宁。

时清处处生骊騧，何必汉朝称渥洼。王良幸勿嗔踶啮，一跃天衢千里沙。
成帝
张耒（宋代）

百华衣上渍馀香，夜照犹烦蚌有光。解道温柔胜武帝，不知壮发似元皇。
东封山下宴群臣
张谔（唐代）

万里扈封峦，群公遇此欢。幔城连夜静，霜仗满空寒。

辇路宵烟合，旌门晓月残。明朝陪圣主，山下礼圆坛。
送史兵曹判官赴楼烦
卢纶（唐代）

渥洼龙种散云时，千里繁花乍别离。中有重臣承霈泽，

外无轻虏犯旌旗。山川自与郊坰合，帐幕时因水草移。

敢谢亲贤得琼玉，仲宣能赋亦能诗。
榴皮题壁
孙子光（宋代）

天地之间犹有碍，江山酌酒尚无馀。
长裘短褐经行处，惟见龙蛇壁上书。
送厉太鸿
尚廷枫（清代）

层城捣练北风微，送别沙头泪染衣。四野夕阳群鸟散，万山秋草一人归。

新霜已见鬓丝改，中岁徒伤心事违。湖上旧庐终隐得，屿梅汀柳尚依依。
挽陈蔡心
陆文圭（元代）

遗才今已老，生计晚方宜。
卧病经旬月，孤坟寄一隅。
逢原惟有女，伯道竟无儿。
执绋嗟何及，衰祠与沪俱。
次韵子瞻临皋新葺南堂五绝
苏辙（宋代）

江声六月撼长堤，雪岭千重过屋西。
一叶轩昂方断渡，南堂萧屋梦寒溪。
旅食三年已是家，堂成非陋亦非华。
何方道士知人意，授与炉中一粒砂。
北牖清风正满床，东坡野菜漫充肠。
华池自有醍醐味，丈室仍闻檐卜香。
邻人渐熟容赊酒，故客亲留为种蔬。
住稳不论归有日，船通何患出无车。
客去知公醉欲眠，酒醒寒月堕江烟。
床头复有三升蜜，贫困相资恐是天。
梅魂
罗泰（唐代）

孤山踪迹迥无边，醉里罗浮别有天。春信挽回风冉冉，角声吹断月娟娟。

石桥清趣将吟远，纸帐空香入梦传。觉后欲寻浑不见，泪痕残雪暝浮烟。
谢人寄南榴卓子
齐己（唐代）

幸附全材长，良工劚器殊。千林文柏有，一尺锦榴无。

品格宜仙果，精光称玉壶。怜君远相寄，多愧野蔬粗。
寄清新二禅师颂 其二
黄庭坚（宋代）

死心寮里有清新，把断黄河塞要津。一段风涛惊彻底，个中无我尔无人。

梦惊蛇咬慞惶走，痛学寻医□有神。此是如来正法藏，觉来床上笑番身。
同崔吕孙三内翰集徐子瞻辰楼
何景明（明代）

秋日徐君北楼上，北楼岧峣连北斗。窗牖临观日下花，阑干坐拂天中柳。

南州孺子美如玉，北门词客同杯酒。咫尺金门接玉堂，碧霄共立空翘首。
雁足镫
马履泰（清代）

野烟漠漠耘夫耘，老绿已活将骞云。和土捉视爪趾分，一行虫齧搜遗文。

建昭始造膏衔芬，阳朔三年赐将军。蹼下字更眇秋蚊，实内大厨迩膻荤。

高尺有二重一斤，叹息制度精轶群。工今不艺嬉朝曛，何事不异古所云。

然勤小物大放纷，吾将西征吊苍雯。孝武赤雁歌纷纭，孝宣神爵以瑞闻。

是时火德方烟煴，王霸杂用钟间鼓。元帝儒缓家法棼，灭火非燕乃政君。

十侯并封兆黄雰，一镫虽细割炎炘。宫中老妇昧巢焚，直至偪玺惨不欣。

怒掷阶下恨嚼龂，坐见威斗延灵氛。园寝废坏现夔羵，穗帷玉座缘菭纹。

安得麻烛照秋蕡，哀鸿夜叫霜无垠。
开岁五日使君见约同宫使尚书诸丈观山宫梅花因成拙诗
洪适（宋代）

天知风月主人贤，况是江梅望著鞭。已报兵厨招客醉，故教晴日作春妍。

一年行乐能多少，十骑联飞相后先。好向山宫记名氏，它时嘉话踵斜川。
和资政侍郎湖亭杂咏绝句十首·小桥
梅尧臣（宋代）

伐桂向芳洲，跨波湾势小。
时爱游人渡，游人在林杪。
采桑子·何人解赏西湖好
欧阳修（宋代）

何人解赏西湖好，佳景无时。飞盖相追。贪向花间醉玉卮。
谁知闲凭阑干处，芳草斜晖。水远烟微。一点沧洲白鹭飞。
蝶恋花
黄裳（宋代）

水鉴中看尤未老。乘兴拿舟，更向湘江过。俯仰太虚都一个。九春风思谁吟到。

闲上钓台云外坐。待得金鳞，始放芳尊倒。醉后言归犹更早。素纤有数君须道。
水调歌
苏轼（宋代）

我歌月徘徊，我舞影凌乱。
焦山纪游杂诗 其八
陈曾寿（清代）

魂梦山楼恋夕晖，前生结习是还非。横身沧海沉忧患，一去名山更不归。
鹧鸪天（迎春）
刘辰翁（宋代）

去年太岁田间土，明日香烟壁下尘。马上新人红又紫，眼前歌妓送还迎。

钗头燕，胜金紃。燕歌赵舞动南人。遗民植杖唐巾起，闲伴儿童看立春。
还自广陵四首
秦观（宋代）

南北悠悠三十年，谢公遗埭故依然。
欲论旧事无人共，卧听锺鱼古寺边。
荷钱
林景熙（宋代）

盈盈新叠碧，难借柳条穿。
铸景菰浦外，买邻鸥鹭边。
炎官初掌柄，水国不书年。
渐长薰风价，折筩供酒船。
偈颂三十六首
释如珙（宋代）

年穷岁尽时，家家晓纸钱。
滴滴落地，千神俱醉。
不可作佛法商量，不可作世谛流布。
若作世谛流布，瞎却眼睛。
若作佛法商量，烂却舌头。
即心即佛，非心非佛。
不是心，不是佛，
不是物。东海鲤鱼打{左足右孛}跳，
新罗国里无寸土。
城南燕集次韵
胡奎（元代）

我本丘壑人，幸陪金闺彦。煌煌处士星，分辉照南甸。

驾言出城东，弭节蓬莱殿。高云澄宇宙，江气白如练。

维时迫重九，楚楚集清燕。罗袂微风散，文采明霞绚。

系马高阳池，华觞列丰膳。谁为蜕骨仙，大药成九鍊。

手把黄金花，安得长会面。沧波浩茫茫，坐见桑田变。

志士多苦心，甘许铁为砚。张公人中英，倜傥吾所羡。

海内阅神交，目若岩下电。良晤欣在兹，既醉复留恋。

偶凭青鸟使，书来疾如箭。愿言附冥鸿，修翼排云健。
梅花
陈纪（宋代）

冰霜骨格玉精神，索笑巡檐不厌频。
清瘦绝如人有韵，品题除是笔无尘。
一枝影裹溪山晚，万斛香中天地春。
几度见渠诗便好，此花前世定诗人。
游河遇雨
强至（宋代）

翠幄初防日影侵，春云送雨信无心。
莫愁客散妨车马，且喜农安得砭针。
侍妓点衣重结束，游人沾盖尚追寻。
临归未尽杯中兴，却放船头醉里吟。
寄题朱元晦武夷精舍十二咏 其十二 渔艇
杨万里（宋代）

精舍何曾远，祗在九曲北。渔艇若不来，弱水万里隔。
赋得月出梧桐高
沈守正（明代）

烟锁常疑雨，云封即是山。独当良夜月，桐格倍高闲。

老干流辉满，疏枝漏影斑。西风莫摇落，凉直太难攀。
和答胡用之
孙应时（宋代）

浪喜功名少壮时，发今种种更奚为。
穷通信我心如铁，谤誉从奚口胜碑。
息驾便应追靖节，弄弦宁复待钟期。
烛湖孤屿烟波上，他日重过细说诗。
盆池
刘鹗（清代）

池中地窄一泓多，满注流泉复几何？皓月初圆先得影，微风虽动了无波。

可容赪鲤十数辈，仅种圆荷三两窠。兀坐小窗炯相对，眼明时见白云过。
送方外上人之常州依萧使君
刘长卿（唐代）

宰臣思得度，鸥鸟恋为群。远客回飞锡，空山卧白云。

夕阳孤艇去，秋水两溪分。归共临川史，同翻贝叶文。
漫兴
朱之瑜（清代）

远逐徐生迹，移舟住别峰。
遗书搜孔壁，仙路隔秦封。
流水去无尽，故人何日逢？
乡书经岁达，离恨转重重。
秋日招曹广文最未至
岳礼（清代）

魏武家声缥缈才，一江秋水思悠哉。桂香酒熟雁初去，黄叶斜阳人未来。

蜀岭晴霞飞汉沔，梁州古月满楼台。与君十日期酣饮，莫误登高泛菊杯。
题赵子固水仙图
张矩（宋代）

紫府川妃夜宴还，玉盘金椀落人间。香肌不受缁尘污，依约风前响佩环。
过吕城坝
史鉴（明代）

河水汤汤向东注，垒土横河障波住。往来舟楫恒苦停，首尾相衔才得渡。

车声辚辚绠痕急，船头向天如欲立。龙门一跃直下来，滩声雷吼鲛人泣。
贵池道中
姚鼐（清代）

晓过池州郭，人家傍曲溪。白花临岸发，青草度江齐。

秋浦残林雨，春山遍竹鸡。东楼怀李白，风日至今迷。
岁暮
陆游（宋代）

案间官历喜更端，鬓畔罗旛巧耐寒。
筛辣捣香篘腊酒，染红丝绿簇春盘。
衰容未觉余年迫，佳日犹思一笑欢。
太息儿童痴过我，乡傩虽陋亦争看。
和饮酒二十首初夏天气微热方不欲饮偶龚仲和
唐时升（明代）

闲居唯恐卧，展卷常心开，俯仰千载间，万感集中怀。
古之英雄人，亦苦时命乖。
吾谋适不用，蓬累何栖栖。
神龙岂无翼，有时蟠深泥。
遭逢一语合，意若金石谐。
当其不遇日，郁郁宁非迷。
达人贵委顺，天命不可回。¤
芝赞
黄庭坚（宋代）

不生甘泉铜池边，一茎九叶媚神天。
伴余西去御魑魅，马湖江上看蛮船。
浣溪沙·杨柳千条送马蹄
纳兰性德（清代）

杨柳千条送马蹄，北来征雁旧南飞。客中谁与换春衣。
终古闲情归落照，一春幽梦逐游丝。信回刚道别多时。
再和雁湖十首
李壁（宋代）

观物年来等腐余，已甘事与众人俱。
园林得地须频赏，冕绂关天莫浪图。
好事难陪金谷友，穷居只辨玉川奴。
亲逢圣世生非晚，不比当年孺子湖。
颂四宾主
释印肃（宋代）

试听无言童子说，未彻还同第二月。
妙机普印绝思心，六月炎天铺大雪。
黄居中潇湘图歌
高似孙（宋代）

天晴而雨断兮，作苍梧九疑之高。
秋风行而川怒兮，泄潇湘洞庭之奔流。
树不知名兮山抱複岭，沙不计程兮水趋它洲。
波作止兮蛟舞蛟蛰，云晦明兮猿呼猿愁。
原不可作兮兰亦尘土，贾傅归汉兮鵩其何尤。
谁呼鱼兮北澨有酒，谁鼓励柜兮南当有膛。
怀斯人兮杳霭千里，目怅望兮吾其归休。
三姝媚 觚庵有邓尉探梅之约，词以速之
朱祖谋（清代）

烧镫时节过。正江春多阴，缟空梅朵。暝踏苍烟，话旧踪能记，醉枫红卧。

倦屧空山，游计屡、东风相左。料理诗痕，飘雨吴杯，照人醒坐。

身世狂花愁簸。想素约閒鸥，自消尘涴。雪老波荒，剩笛边心事，细禽啼破。

念别伤春，春已在、双崦单舸。莫遣空枝千绕，瑶台梦锁。
赐丁谓
宋真宗（宋代）

懿辞硕画播朝中，造膝询谋礼遇丰。
文石延登彰顺美，高牙前遇表畴庸。
书生仗钺今尤贵，旧里分符古罕逢。
昼锦买臣安敢比，黄枢早日接从容。
寿宁节祝圣寿
王禹偁（宋代）

益算真君南斗高，还因圣节奏天曹。
扶桑枯尽灵椿老，始放尧眉出寿毫。
读千岩续藁
史弥宁（宋代）

诗老毫端别有春，岩前草木也精神。
锦囊留得灵犀在，辟尽人间俗子尘。
杂诗六首 其四
刘豫（宋代）

倚岩萧寺据危崖，丈室轩窗面水开。雪霁暮寒山月上，数竿修竹一枝梅。
次韵秦觏听雁闻鸡二首
陈师道（宋代）

立马阶除待一鸣，何如春梦不闻声。
固知鸡口羞牛後，不待鸣群已可惊。
同友行山峰隐僧语
释文珦（宋代）

我本忘世人，有志在岩穴。
欣逢会心友，提携步林樾。
云中野僧居，树梢清磬发。
不惮登陟劳，遂得造石窟。
门前羃萝茑，座后翳松栝。
结草为三衣，降龙在一钵。
问我从何来。执手道契阔。
食我青精饭，语我颇谆切。
教我去众巧，使我守一拙。
我诚服其言，毕志不敢越。
他年定依止，相与定晚节。
万事尽弃捐，饮涧茹薇蕨。
绍兴以后祀五方帝六十首 其四 黑帝降神用《高安》。
郊庙朝会歌辞（宋代）

天地闭塞，盛德在水。黑精之君，降福羡祉。洋洋在上，若或见之。

齐庄承祀，其敢斁思。
咏雾诗
萧绎（南北朝）

三晨生远雾，五里暗城闉。从风疑细雨，映日似游尘。

乍若飞烟散，时如佳气新。不妨鸣树鸟，时蔽摘花人。
喜z6公自武陵至
齐己（唐代）

已尽沧浪兴，还思相楚行。鬓全无旧黑，诗别有新清。

暂憩临寒水，时来扣静荆。囊中有灵药，终不献公卿。
次韵二首
刘克庄（宋代）

半生窃禄取禾廛，晚节休官失秫田。
伴陆先生游甫里，同陶徵士访斜川。
凤池信美其如夺，莺谷虽幽不愿迁。
自笑刘墙如许短，谪仙坛未易扳缘。
舟次钱塘谒滕公值风雨夜作解所佩为宝剑歌
胡应麟（明代）

江潮十月如山丘，北风轗江江倒流。星河一片落寒铁，暗中擎出蛟龙愁。

君不见丰城狱里百鍊钢，精灵埋没三千霜。当时不遇雷与张，至今神物终潜藏。

又不见曹沬手中三尺水，却制桓侯轻管子。一朝坛上行奇谋，百代声华耀青史。

胡生宝剑人不识，十千买自邯郸邑。朅来持赠归滕公，绕座虹光流四壁。

忆昔干将初铸时，睥睨欧冶麾风胡。低回天地鍊精气，喷薄宇宙烹洪炉。

泰山为镡渤海铗，神锋指石石欲裂。绿柄犹沾苔藓文，赤花半堕芙蓉匣。

有时夜啸风雨声，千夫辟易万马惊。山中魍魉昼摧绝，水底鲸螭寒不鸣。

湛卢飞景亦凡俗，纯钩巨阙皆碌碌。取次横裁丽水金，纷纭碎割昆吾玉。

一挥四国如建瓴，挽回日月轰雷霆。朝携赤堇鬼神伏，暮宿苍梧涛浪青。

荆轲孺子本无术，匕首苍皇挑强敌。片言枉杀樊将军，易水悲风转乌邑。

项王智力何豪雄，废书苦学仍无功。垓下谁知万人敌，时哉不利嗟重瞳。

岂若胡生磨此剑，寸心耿耿横孤电。十年坎坷意不平，提与滕公肝胆见。

滕公豪气凌穹苍，一朝睹此神飞扬。愿持此物登朝堂，时时拂拭生秋霜。

蚩尤遁迹魑魅藏，周游八极还大荒。
次韵郭子秀晓行
戴复古（宋代）

脱叶园林带晓鸦，马蹄步步踏霜华。
山边水际频凝顾，怕有寒梅昨夜花。
庐山杂兴二首 其一
董嗣杲（宋代）

钟声警征人，顿者巡溪步。转盼失路头，红日生黄雾。

看松乘西风，荡此林影趣。古翠扑面老，肯放所历住。

幽聆采樵怨，薄言向谁诉。且复栖野店，低头解芒屦。
挽林淑媪次林启抡韵 其二
陈是集（明代）

何处招魂哭此姑，精灵缥缈在蓬壶。贼心尚尔怜坚操，天意奚为置险途。

已报亲恩身自了，未觇婿而死犹孚。从容慷慨今休较，不负纲常亦钜夫。
思隐
房皞（元代）

得个黄牛学种田，盖间茅屋傍林泉。情知老去无多日，且向閒中过几年。

诎道诎身俱是辱，爱诗爱酒总名仙。世间百物还须买，不信青山也要钱。
蒲州八咏 其六 栖岩叠巘
段成己（金朝）

山色荧青不染尘，何年精舍构嶙峋。也知遍入閒人眼，为现云閒清净身。
新寒
陆游（宋代）

小雨戒新寒，衡茆已怯宽。
甑香炊紫角，门静挂黄团。
扶杖穿茶坞，移舟傍钓滩。
欲知秋有信，霜鬓不胜繁。
杨柳枝
温庭筠（唐代）

两两黄鹂色似金，
袅枝啼露动芳音。
春来幸自长如线，
可惜牵缠荡子心。
奉题中宪大夫崇庆刺史常公殉节录后
吴省钦（清代）

涔涔雅雨带黎风，锁院当年报警同。芒射旄头横岭上，魂乘鹤背返辽东。

鸣琴跌宕传儒治，膏刃仓皇作鬼雄。为道遗孤今绾绶，畿南治最继昭忠。
望匡庐
梁元最（明代）

飞瀑挂晴空，归帆荡晓风。人烟千里外，古寺万山中。

地接荆吴杳，江连湘沅通。临流发长啸，心与远公同。
寄山中叟
齐己（唐代）

青泉碧树夏风凉，紫蕨红粳午爨香。

应笑晨持一盂苦，腥膻市里叫家常。
抚琴
林占梅（清代）

夜静碧天净，万籁响沉沉。捲帘伫明月，焚香调素琴。

泠泠七弦趣，山水始同心。声希而味淡，俗耳无知音。

顾我独乐此，摩挲情更深。一弹涤尘虑，再鼓发清吟。

朝游共一舆，夜眠共一衾。晨夕永不离，生死盟诚忱。

兴至作「三弄」，趺石坐松林。远招云间鹤，飘然落前岑。

携琴骑鹤去，天风荡虚襟。汗漫九垓上，高踪谁能寻。
园蔬十咏·波薐
刘子翚（宋代）

金镞因形制，临畦发永叹。
时危思撷佩，楚客莫纫兰。